แจ้งเตือนหลายพื้นที่ทั่วประเทศเกิดฝนฟ้าคะนอง ลมกระโชกแรง ลูกเห็บตก จากอากาศที่แปรปรวนจนถึง 17 กุมภาพันธ์นี้
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยา กล่าวว่า จากความกดอากาศสูงกำลังค่อนข้างแรงจากประเทศจีนที่แผ่ลงมาปกคลุมภาคตะวันออกเฉียงเหนือที่ได้ปะทะกับอากาศร้อนในช่วงนี้ ส่งผลให้วานนี้พื้นที่ภาคตะวันออกเฉียงเหนือตอนล่าง ตั้งแต่จังหวัดนครราชสีมาจนถึงจังหวัดอุบลราชธานี ได้รับผลกระทบจากพายุฝนฟ้าคะนอง ลมกระโชกแรง เกิดความเสียหายในหลายพื้นที่ ล่าสุดได้แผ่มาปกคลุมพื้นที่ภาคตะวันออก ภาคกลาง รวมถึงกรุงเทพมหานครและปริมณฑลแล้ว ทำให้เช้าวันนี้จังหวัดในบริเวณดังกล่าวเกิดฝนฟ้าคะนอง ลมกระโชกแรง บางพื้นที่มีลูกเห็บตกและเกิดฟ้าผ่า หลังจากนั้นอุณหภูมิจะลดลงไปจนถึงวันที่ 17 กุมภาพันธ์ 2566 ซึ่งภาคเหนือและภาคตะวันออกเฉียงเหนืออุณหภูมิจะลดลง 4 - 6 องศาเซลเซียส ส่วนภาคตะวันออก ภาคกลาง กรุงเทพมหานครและปริมณฑลจะลดลง 1 - 4 องศาเซลเซียสแล้วแต่พื้นที่ ขอให้ประชาชนดูแลสุขภาพระมัดระวังอันตรายจากอากาศที่แปรปรวน หลังจากนั้นมวลอากาศเย็นจะค่อยๆ อ่อนลง อุณหภูมิจะกลับมาสูงขึ้นก่อนที่จะเข้าสู่ฤดูร้อนในช่วงสิ้นเดือนนี้  ซึ่งกรมอุตุนิยมวิทยาจะประกาศอย่างเป็นทางการต่อไป สำหรับภาคใต้จะมีฝนเพิ่มขึ้นในช่วงนี้เช่นกัน คลื่นลมบริเวณอ่าวไทยและทะเลอันดามันจะมีกำลังแรงอ่าวไทยคลื่นสูงประมาณ 2 เมตร บริเวณที่มีฝนฟ้าคะนองคลื่นสูง 2 - 3 เมตร ขอให้ชาวเรือเพิ่มความระมัดระวังและหลีกเลี่ยงการเดินเรือในบริเวณที่มีฝนฟ้าคะนอง